S-305/2009

Mál þetta, sem þingfest var í dag og dómtekið samdægurs, var höfðað með tveimur ákærum lögreglustjórans á Selfossi, þeirri fyrri dagsettir 3. júní 2009 og þeirri seinni þann 8. júní 2009, á hendur S-kk-þgf H-kk-þgf G-kk-þgf, kt. 000000-0000, Hveramörk 2, Hveragerði. Samkvæmt ákæru dagsettir 3. júní sl., er ákært fyrir:

„ umferðarlagabrot

með því að hafa, um miðjan dag miðvikudaginn 1. apríl 2009 ekið bifreiðinni TE-049 austur Þorlákshafnarveg í Sveitarfélaginu Ölfusi óhæfur til að stjórna ökutækinu örugglega vegna áhrifa tetrahýdrókannabínóls

Telst brot ákærða varða við 1., sbr. 2. mgr. 45. gr. a umferðarlaga nr. 50/1987 sbr. 5. gr. laga nr. 66/2006, sbr. 1. mgr. 100. gr. nefndra umferðarlaga.

Þess er krafist að ákærði verði dæmdur til refsingar og til að sæta sviptingu ökuréttar samkvæmt 101. og 102. gr. umferðarlaga nr. 50/1987, með síðari breytingum og til greiðslu alls sakakostnaðar.“

og samkvæmt ákæru dagsettri 8. júní sl. í málinu S-319/2009 gegn A, B, C og ákærða

„fyrir eftirfarandi fíkniefnabrot

I.

gegn ákærðu öllum

með því að hafa, að kvöldi föstudagsins 5. desember 2008 í bifreiðinni JE-697 þar sem henni var lagt á bifreiðastæði í Reykjadal í Sveitarfélaginu Ölfusi haft í vörslum sínum og átt sameiginlega 3 g af maríhúana er lögregla fann við leit í fyrrnefndri bifreið og við leit á ákærða S-kk-þgf E-kk-þgf.

Telst brot ákærðu varða við 2. gr., sbr. 5. og 6. gr. laga um ávana- og fíkniefni nr. 65/1974 með síðari breytingum og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

II.

gegn ákærða A

með því að hafa, að kvöldi þriðjudagsins 3. mars 2009 í bifreiðinni AK-911 þar sem henni var lagt fyrir framan gömlu Ullarþvottastöðina í Dynskógum Hveragerði, haft í vörslum sinni 2,67 g af maríhúana og 0,26 g af tóbaksblönduðum kannabisefnum er lögregla fann fyrir neðan vinstri afturhurð fyrrnefndrar bifreiðar, en ákærði var farþegi í bifreiðinni í umrætt sinn.

Eru brot ákærða talin varða við 2. gr., sbr. 5. og 6. gr. laga um ávana- og fíkniefni nr. 65/1974 með síðari breytingum og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

Þess er krafist að ákærði verði dæmdu til refsingar, til greiðslu alls sakarkostnaðar og til að sæta upptöku á framangreindum fíkniefnum (efnaskrá nr. 14984, 15429 og 15340), samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Ekki tókst að birta ákæru fyrir ákærða í málinu S-319/2009 og var hans þáttur því skilinn frá því máli og sameinaður S-305/2009. Voru báðar ákærurnar ásamt fyrirkalli birtar í Lögbirtingablaði þann 20. júlí sl., þar sem þess var getið að málið kynni að verða dæmt að ákærða fjarstöddum. Ákærði mætti ekki við þingfestingu málsins. Málið var því tekið til dóms samkvæmt 161. gr. laga nr. 88/2008 um meðferð sakamála.

Um málavexti vísast til ákæruskjala. Sannað er að ákærði framdi brot þau sem greinir í ákæru og eru þau réttilega færð til refsiákvæða. Ákærði hefur með háttsemi sinni unnið sér til refsingar.

Samkvæmt sakarvottorði sem liggur frammi í málinu hefur ákærða ekki verið gerð refsing áður.

Í matsgerð frá Rannsóknastofu í lyfja-og eiturefnafræðum kemur fram að kannabínóíðar hefðu fundist í þvagi ákærða og að í blóði ákærða hefði mælst tetrahýdrókannabínól 1,6 ng/ml. Um málavexti að öðru leyti vísast til ákæruskjals.

Refsing ákærða er ákveðin 110.000 krónur í sekt til ríkissjóðs, sem ákærða ber að greiða innan fjögurra vikna frá birtingu dóms þessa en sæta ella fangelsi í átta daga. Þá ber að svipta ákærða ökurétti í fjóra mánuði frá birtingu dómsins að telja.

Samkvæmt yfirliti er sakarkostnaður vegna lyfjarannsókna og matsgerðar 109.076 krónur sem ákærða ber að greiða með vísan til 218. gr. laga nr. 88/2008. Þá ber ákærða að sæta upptöku á fíkniefnum eins og greinir í dómsorði.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, S-kk-nf H-kk-nf G-kk-nf, greiði 110.00 krónur í sekt til ríkissjóðs innan fjögurra vikna frá birtingu dóms að telja en sæti ella fangelsi í átta daga.

Ákærði er sviptur ökurétti í fjóra mánuði frá birtingu dómsins að telja.

Ákærði sæti upptöku á 3 gr af maríhúana.

Ákærði greiði sakarkostnað 109.076 krónur.

Á-kvk-nf G-kvk-nf.